**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLASIŲ IR MOKINIŲ skaičiaus KLAIPĖDOS MIESTO SAVIVALDYBĖS bendrojo ugdymo mokyklose 2022–2023 mokslo metams NUSTATYMO“ PROJEKTO**

**1. Projekto rengimą paskatinusios priežastys.** Šiuo sprendimo projektu Klaipėdos miesto savivaldybės bendrojo ugdymo mokykloms (toliau – mokyklos) nustatomas klasių ir mokinių skaičius 2022–2023 mokslo metams Lietuvos Respublikos švietimo, mokslo ir sporto ministro nustatyta tvarka.

**2. Parengto projekto tikslai ir uždaviniai.** Sprendimo projekto tikslas – užtikrinti mokyklinio amžiaus asmenų, taip pat ir suaugusiųjų, mokymąsi pagal bendrąsias programas. Uždavinys – nustatyti klasių ir mokinių skaičių mokyklose 2022–2023 mokslo metams.

**3. Kaip šiuo metu yra teisiškai reglamentuojami projekte aptarti klausimai.** Šis sprendimo projektas parengtas, vadovaujantis priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašo, patvirtinto Lietuvos Respublikos švietimo, mokslo ir sporto ministro 2004 m. birželio 25 d. įsakymu Nr. ISAK-1019, 3 punktu, atsižvelgta į mokyklų užpildomumo situaciją, ugdymo programų pasiūlą ir priėmimo sąlygas, nustatytas Priėmimo į Klaipėdos miesto savivaldybės bendrojo ugdymo mokyklas tvarkos aprašu, patvirtintu Klaipėdos miesto savivaldybės tarybos 2016 m. gruodžio 22 d. sprendimu Nr. T2-296.

**4. Kokios numatomos naujos teisinio reglamentavimo nuostatos ir kokių rezultatų laukiama.** Šiuo sprendimo projektu mokyklose klasių ir mokinių jose skaičius nustatomas pagal optimalias arba maksimalias mokyklų užpildomumo 2022–2023 mokslo metams galimybes. Iš viso (be specialiųjų) nustatomos 807 klasės (2021–2022 m. m. buvo 782), iš jų – 79 pirmosios klasės (2021–2022 m. m. buvo 78). Realus klasių ir mokinių jose skaičius bus patikslintas iki š. m. rugsėjo 1 d., baigus mokinių priėmimą į mokyklas.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Neigiamų priimto sprendimo pasekmių nenumatoma.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.** Šiam sprendimui įgyvendinti kitų teisės aktų nereikia.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.** Šiam sprendimui įgyvendinti papildomai reikės 62,6 tūkst. Eur patalpų remontui atlikti, siekiant didinti 1-ųjų klasių skaičių Klaipėdos Vitės progimnazijoje (21,0 tūkst. Eur), Klaipėdos „Varpelio“ mokykloje-darželyje (25,0 tūkst. Eur) ir Klaipėdos Sendvario progimnazijoje (16,6 tūkst. Eur). Taip pat papildomų lėšų gali reikėti tuo atveju, jeigu atskirose mokyklose dėl per didelio mokinių skaičiaus teks įrengti papildomas 1-ąsias ar 5-ąsias klases. Šių lėšų poreikį galima bus įvertinti š. m. balandžio-gegužės mėnesiais, kai mokinių priėmimo sistemoje bus užregistruota didžioji dalis prašymų mokytis.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).** Sprendimo projekto rengimo metu tartasi su mokyklų vadovais. Sprendimo projektą vertino Klaipėdos miesto savivaldybės administracijos specialistai.

**9. Sprendimo projekto autorius ar autorių grupė, sprendimo projekto iniciatoriai.** Sprendimo projektą inicijavo Klaipėdos miesto savivaldybės administracijos Švietimo skyrius.

**10. Kiti reikalingi pagrindimai ir paaiškinimai.** Nėra.

PRIDEDAMA. Teisės aktų, nurodytų sprendimo projekto įžangoje, išrašas, 1 lapas.

Švietimo skyriaus vedėja Laima Prižgintienė